Dennis Man a anunțat unde va juca în sezonul viitor
Dennis Man (25 de ani) a promovat cu Parma în Serie A, iar echipa sa consemnează revenirea pe prima scenă a fotbalului italian după o pauză de trei ani.
Parma, promovată matematic de pe 1 mai, a înregistrat duminică o remiză contra lui Cremonese (1-1) și și-a asigurat inclusiv primul loc în Serie B. Golul Parmei a fost marcat de Valentin Mihăilă, după un assist al lui Dennis Man.
Dennis Man anunță că va juca la Parma și în sezonul viitor
Parma a sărbătorit promovarea în Piazza Garibaldi, unde mii de fani s-au strâns pentru a se bucura de revenirea echipei în Serie A. Dennis Man i-a asigurat pe suporteri că va continua și în sezonul viitor la echipă.
"Întreg orașul este aici, în piață. Suntem foarte fericiți că ne-am atins obiectivul și că am terminat. Dacă voi fi și în Serie A? Da!", a spus Dennis Man pentru 12 TV Parma, citat de ParmaLive.
Dennis Man mai are doar un an de contract cu Parma, însă presa italiană a scris în ultimele săptămâni că nou-promovata din Serie A încearcă să ajungă la un acord cu internaționalul român pentru prelungirea înțelegerii.
Man a mai jucat în Serie A timp de jumătate de sezon, în stagiunea 2020/2021. La finele acelui sezon, Parma retrograda în Serie B și urmau trei ani în eșalonul secund.
- Dennis Man a marcat 13 goluri și a oferit 7 pase decisive în cele 34 de partide disputate pentru Parma în toate competițiile din actualul sezon.
Dennis Man: "Antrenorul mi-a oferit multă încredere și mereu îmi spunea să fac ceea ce știu"
La scurt timp după ce Parma și-a asigurat promovarea în Serie A, Dennis Man a vorbit despre bucuria îndeplinirii obiectivului, dar și despre rolul pe care l-au jucat antrenorul Fabio Pecchia și președintele Kyle Krause.
"Așteptam acest moment de multă vreme și suntem fericiți că ne-am atins obiectivul de a promova în prima ligă. Sezonul meu putea fi unul mai bun, dar important este că Parma a promovat în Serie A. Sunt fericit că am ajutat echipa. Jucăm deja de doi ani și jumătate împreună și s-a văzut că ne cunoaștem foarte bine. Am muncit în fiecare zi, iar rezultatele s-au văzut.
Antrenorul mi-a oferit multă încredere și mereu îmi spunea să fac ceea ce știu. Îmi place că Pecchia discută cu toți jucătorii și îi face pe toți să se simtă importanți. Krause a fost mereu apropiat de noi și am avut parte de sprijinul conducerii. Când ajungi la antrenament și vezi că toată lumea e concentrată la obiectivul pe care îl avem, simți încredere și totul devine mai ușor. Mai avem două meciuri, cu Cremonese și Reggiana. Sezonul nu s-a încheiat, ne dorim să terminăm pe primul loc", a spus Dennis Man, săptămâna trecută, la 12 TV Parma.
Urmăriți SPORT.RO și pe Google News